เดอะมอลล์ปรับแผนอีเว้นท์เน้นเจาะเฉพาะกลุ่มสินค้า
เดอะมอลล์ปรับแผนการตลาด ลุยจัดอีเว้นท์เน้นไลฟ์สไตล์ เจาะสินค้าหลากประเภทที่ตลาดต้องการ
24 มี.ค. 2553

เดอะมอลล์ปรับแผนการตลาด ลุยจัดอีเว้นท์เน้นไลฟ์สไตล์ เจาะสินค้าหลากประเภทที่ตลาดต้องการ
นายวันชัย จันทร์วัฒรังกูล ผู้จัดการใหญ่บริหารศูนย์การค้า บริษัท เดอะมอลล์ กรุ๊ป เปิดเผยว่า ได้ปรับแผนการจัดอีเว้นท์โดยไม่เน้นขายสินค้าอย่างเดียว แต่จะมุ่งไปที่ไลฟ์สไตล์ของผู้บริโภคมากขึ้น โดยพิจารณาว่าผู้บริโภคต้องการอะไร และผลิตภัณฑ์หรือสินค้าในช่วงนั้นอะไรกำลังได้รับความนิยม อาทิ จัดเฉพาะรถยนต์อีโคคาร์ ที่อยู่อาศัย หรือ กล้องถ่ายรูป เป็นต้น โดยกิจกรรมนั้นจะมีการให้ความรู้กับผู้บริโภค และมีผู้เชี่ยวชาญทางด้านนั้นๆมาให้คำแนะนำในการเลือกซื้อด้วย
"เดอะมอลล์มีแผนจะจัดกิจกรรมการตลาดในรูปแบบดังกล่าว หลายสาขา แต่ที่เลือกเริ่มที่สาขาบางกะปิ เนื่องจากเป็นสาขาที่มีลูกค้ามาเดินสูงสุด เฉลี่ยในช่วงหยุดสุดสัปดาห์อยู่ที่ 1.5 แสนคนต่อวัน และมีการใช้จ่ายต่อหัวอยู่ที่ 1,000-3,000 บาท" นายวันชัย กล่าว
ล่าสุดเดอะมอลล์เตรียม จัดงานเดอะมอลล์ บางกอก ออฟติคัล แฟร์ 2010 ที่อีเว้นท์ฮอลล์ เดอะมอลล์บางกะปิ ระหว่างวันที่ 1-7 เม.ย. 2553  โดยได้ร่วมกับร้านแว่นตาชั้นนำในศูนย์การค้า และแว่นตาแบรนด์ชั้นนำจากต่างประเทศ กว่า 200 แบรนด์  ซึ่งคาดว่างานนี้จะมียอดขายภายในงานไม่ต่ำกว่า 50 ล้านบาท